পদত্যাগ প্রধান উপদেষ্টার সহকারীর, কতটা চাপে মহম্মদ ইউনুস?

ওয়েব ডেস্ক: বাংলাদেশে (Bangladesh) ফের পদত্যাগ (Resignation)। এবার পদ থেকে সরে দাঁড়ালেন অন্তর্বর্তী সরকারের (Interim Government) প্রধান উপদেষ্টার সহকারী। সূত্রের খবর, সোমবার প্রধান উপদেষ্টা মহম্মদ ইউনুসের (Mohammed Yunus) শিক্ষা বিষয়ক বিশেষ সহকারী অধ্যাপক আমিনুল ইসলাম (Aminul Islam) পদত্যাগ করেছেন। জানা গিয়েছে, শিক্ষা খাতে ব্যর্থতার অভিযোগে তিনি পদত্যাগ করেছেন। অভিযোগ রয়েছে, শিক্ষা সংক্রান্ত বিভিন্ন গুরুত্বপূর্ণ সমস্যার বিষয়ে তিনি যথাসময়ে প্রধান উপদেষ্টাকে অবহিত করেননি।

যদিও বাংলাদেশে অন্তর্বর্তী সরকারের উপদেষ্টা ও সহকারীদের পদত্যাগ এই প্রথম নয়। এর আগে, গত সপ্তাহে শিক্ষা উপদেষ্টা ওয়াহিদউদ্দিন মাহমুদও পদত্যাগ করেন। বর্তমানে তিনি শুধু পরিকল্পনা মন্ত্রকের দায়িত্ব পালন করছেন। তাঁর পরিবর্তে নতুন শিক্ষা উপদেষ্টা হিসেবে নিয়োগ করা হয়েছে অধ্যাপক চৌধুরী রফিকুল আরবারকে।

আরও পড়ুন: “ক্ষমতায় সুদখোর, জঙ্গিনেতা ইউনুস,” কেন এমন বললেন হাসিনা?

তবে শুধু শিক্ষা মন্ত্রক নয়, সরকারের অন্যান্য গুরুত্বপূর্ণ দফতরেও সম্প্রতি রদবদল দেখা গেছে। স্বরাষ্ট্র উপদেষ্টার পদ থেকে অবসরপ্রাপ্ত ব্রিগেডিয়ার জেনারেল এম শাখাওয়াত হোসেনকে সরিয়ে দেওয়া হয়েছে। পরবর্তীতে তাঁকে পাট ও বস্ত্র মন্ত্রকের দায়িত্ব থেকেও অব্যাহতি দেওয়া হয়। বর্তমানে তিনি কেবল জাহাজ মন্ত্রকের দায়িত্বে রয়েছেন।

উল্লেখ্য, অন্তর্বর্তী সরকারের গত সাত মাসে একাধিক উপদেষ্টা পদত্যাগ করেছেন বা সরিয়ে দেওয়া হয়েছে। প্রশাসনিক এই পরিবর্তন সরকারের নীতি ও কার্যক্রম নিয়ে প্রশ্ন তুলছে। বিশেষ করে, শিক্ষা মন্ত্রকের ব্যর্থতা নিয়ে সমালোচনা তীব্র হচ্ছে। যদিও এই বিষয়ে সরকারের পক্ষ থেকে এখনও কোনও আনুষ্ঠানিক প্রতিক্রিয়া পাওয়া যায়নি।